PMIndiaData/PMIndiaSum huggingface dataset:
ഇംപ്രിന്റ് ഇന്ത്യ ബ്രോഷര്‍ പ്രകാശനംചെയ്തശേഷം പ്രധാനമന്ത്രി നടത്തിയ പ്രസ്ഥാവന

രാഷ്ട്രപതിഭവനില്‍ നടന്ന വിസിറ്റേഴ്‌സ് കോണ്‍ഫറന്‍സില്‍വെച്ച് ഇംപ്രിന്റ് ഇന്ത്യ ബ്രോഷര്‍ പ്രധാനമന്ത്രി ശ്രീ.നരേന്ദ്ര മോദി പ്രകാശനം ചെയ്തു. ഇന്ത്യയെ സംബന്ധിച്ചിടത്തോളം പ്രധാനപ്പെട്ട 10 സാങ്കേതിക രംഗങ്ങളിലെ എഞ്ചിനീയറിംഗ്, സാങ്കേതികവിദ്യാ വെല്ലുവിളികള്‍ പരിഹരിക്കുന്നതിനും, ഗവേഷണത്തിനായുള്ള മാര്‍ഗ്ഗരേഖ തയ്യാറാക്കുന്നതിനുമാണ് ഇംപ്രിന്റ് ഇന്ത്യ സംരംഭം നടപ്പാക്കുന്നത്. രാഷ്ട്രത്തിന്റെ പുരോഗതിയിലും വികസനത്തിലും കണ്ടുപിടുത്തങ്ങള്‍ക്കും സാങ്കേതികവിദ്യക്കുമുള്ള പ്രാധാന്യം പ്രധാനമന്ത്രി എടുത്തുപറഞ്ഞു. ഉന്നതവിദ്യാഭ്യാസ സ്ഥാപനങ്ങള്‍ കണ്ടുപിടുത്തങ്ങള്‍ക്ക് പ്രാമുഖ്യം നല്‍കണമെന്ന് പ്രധാനമന്ത്രി പറഞ്ഞു. ആഗോള താപനം, മാലിന്യങ്ങളെ വരുമാനമാക്കിമാറ്റല്‍ എന്നീ മേഖലകളിലെ വെല്ലുവിളികള്‍ക്ക് പരിഹാരം കാണല്‍ എന്നിവ ഇന്ത്യയുടെ വളര്‍ച്ചക്ക് നിര്‍ണ്ണായകമാണെന്ന് പ്രധാനമന്ത്രി പറഞ്ഞു. ഉന്നതവിദ്യാഭ്യാസ സ്ഥാപനങ്ങള്‍ പ്രതിരോധ ഉല്‍പ്പന്നനിര്‍മാണത്തില്‍ ശ്രദ്ധകേന്ദ്രീകരിക്കണമെന്ന് അദ്ദേഹം ആവശ്യപ്പെട്ടു. ശാസ്ത്രം സാര്‍വലൗകികമാണ്. എന്നാല്‍ സാങ്കേതികവിദ്യ പ്രാദേശികമായിരിക്കണം: പ്രധാനമന്ത്രി പറഞ്ഞു. വ്യവസായ-വിദ്യഭ്യാസരംഗങ്ങള്‍ തമ്മിലുള്ള വര്‍ദ്ധിച്ച പങ്കാളിത്തത്തിന് പ്രധാനമന്ത്രി ആഹ്വാനം ചെയ്തു. അറിവിന്റെ സാഗരമാണ് രാഷ്ട്രപതിയെന്ന് പ്രശംസിച്ച പ്രധാനമന്ത്രി ഉന്നതവിദ്യാഭ്യാസമേഖലയില്‍ അദ്ദേഹം നടത്തുന്ന ശ്രമങ്ങളെ അഭിനന്ദിച്ചു.
ദാദ്രാ നഗര്‍ ഹവേലിയില്‍ ഗവണ്‍മെന്റ് പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

ദാദ്രാ നഗര്‍ ഹവേലിയിലെ സില്‍വാസ്സയില്‍ ഒട്ടേറെ ഗവണ്‍മെന്റ് പദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ഗവണ്‍മെന്റ് കെട്ടിടങ്ങളും സൗരോര്‍ജ പി.വി. സംവിധാനങ്ങളും ജന്‍ ഔഷധി കേന്ദ്രങ്ങളും പാസ്‌പോര്‍ട്ട് സേവാകേന്ദ്രവും ഉദ്ഘാടനം ചെയ്യപ്പെട്ടവയില്‍ പെടും. ദിവ്യാംഗര്‍ക്കുള്ള സഹായക ഉപകരണങ്ങളുടെയും ഗവണ്‍മെന്റ് പദ്ധതി ആനുകൂല്യങ്ങളുടെയും വിതരണവും അദ്ദേഹം നിര്‍വഹിച്ചു. പ്രധാനമന്ത്രിയായ ശേഷം ആദ്യമായാണ് ഇവിടെയെത്തുന്നതെങ്കിലും മുമ്പ് പലതവണ ദാദ്രാ നഗര്‍ ഹവേലി സന്ദര്‍ശിച്ചിട്ടുണ്ടെന്നു ശ്രീ. നരേന്ദ്ര മോദി വെളിപ്പെടുത്തി. അധികാരമേറ്റ ശേഷം ദാദ്രാ നഗര്‍ ഹവേലിയില്‍ വികസനപദ്ധതികള്‍ എങ്ങനെ പുരോഗമിക്കുന്നു എന്ന് അന്വേഷിച്ചുവെന്നും ശ്രദ്ധ പതിപ്പിക്കേണ്ട കാര്യങ്ങളില്‍ കേന്ദ്രഗവണ്‍മെന്റ് ശ്രദ്ധ പതിപ്പിച്ചുവരികയാണെന്നും അദ്ദേഹം പറഞ്ഞു. വികസനപ്രമേയങ്ങളെക്കുറിച്ചു വിശദീകരിക്കവേ, ഓരോ ഇന്ത്യക്കാരനും പാര്‍പ്പിടം ഉണ്ടായിരിക്കണമെന്നു പ്രധാനമന്ത്രി ചൂണ്ടിക്കാട്ടി. ഒരു വര്‍ഷത്തിനകം ഉജ്വല പദ്ധതിപ്രകാരം പാചകവാതകം നേടിയ ഗുണഭോക്താക്കള്‍ രണ്ടു കോടിയിലേറെയാണെന്ന് അദ്ദേഹം വെളിപ്പെടുത്തി. പാവങ്ങളെയും മധ്യവര്‍ഗക്കാരെയും കൊള്ളയടിക്കാന്‍ കേന്ദ്ര ഗവണ്‍മെന്റ് ഒരിക്കലും അനുവദിക്കില്ലെന്നു പ്രധാനമന്ത്രി പറഞ്ഞു. പണം കൈമാറാതെ ഇടപാടുകള്‍ നടത്താനായി ഭീം ആപ് ഡൗണ്‍ലോഡ് ചെയ്യാന്‍ ചടങ്ങിനെത്തിയവരോട് അദ്ദേഹം ആഹ്വാനം ചെയ്തു.
അഹമ്മദാബാദില്‍ ഗോഡൗണിനു തീപിടിച്ചുണ്ടായ ജീവാപായങ്ങളിൽ പ്രധാനമന്ത്രി അനുശോചിച്ചു

അഹമ്മദാബാദില്‍ ഗോഡൗണിനു തീപിടിച്ചുണ്ടായ ജീവാപായങ്ങളിൽ പ്രധാനമന്ത്രി ശ്രീ നരേന്ദ്ര മോദി ദുഃഖം രേഖപ്പെടുത്തി. ''അഹമ്മദാബാദിലെ ഒരു ഗോഡൗണില്‍ തീപിടിത്തമുണ്ടായി ജീവനുകള്‍ നഷ്ടപ്പെട്ട സംഭവത്തില്‍ ദുഃഖിക്കുന്നു. ദുരന്തത്തിന് ഇരയായവരുടെ കുടുംബങ്ങളെ അനുശോചനം അറിയിക്കുന്നു. പരിക്കേറ്റവര്‍ക്കായി പ്രാര്‍ത്ഥിക്കുന്നു. ദുരിതബാധിതര്‍ക്ക് സാധ്യമായ എല്ലാ സഹായവും അധികൃതര്‍ നല്‍കുന്നുണ്ട്.''- പ്രധാനമന്ത്രി പറഞ്ഞു.
രാജസ്ഥാനിലെ നാഗൗറിലുണ്ടായ  വാഹനാപകടത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

രാജസ്ഥാനിലെ നാഗൗറിൽ നടന്ന വാഹനാപകടത്തിൽ ജീവഹാനി സംഭവിച്ചതിൽ പ്രധാനമന്ത്രി ശ്രീ നരേന്ദ്ര മോദി ദു ഖം രേഖപ്പെടുത്തി. പ്രധാനമന്ത്രി ഓഫീസ് ട്വീറ്റ് ചെയ്തു; "രാജസ്ഥാനിലെ നാഗൗറിൽ നടന്ന ദാരുണമായ റോഡ് അപകടം അങ്ങേയറ്റം ദുഖകരമാണ്. ഈ അപകടത്തിൽ ജീവൻ നഷ്ടപ്പെട്ട എല്ലാവരുടെയും കുടുംബങ്ങളോട് ഞാൻ അനുശോചനം രേഖപ്പെടുത്തുന്നു. പരിക്കേറ്റവർക്ക് വേഗത്തിൽ സുഖം പ്രാപിക്കട്ടെ: പ്രധാനമന്ത്രി നരേന്ദ്രമോദി"
പ്രിയരഞ്ജൻ ദാസ് മുൻഷിയുടെ നിര്യാണത്തിൽ പ്രധാനമന്ത്രിയുടെ അനുശോചനം

മുൻ കേന്ദ്ര മന്ത്രി ശ്രീ. പ്രിയരഞ്ജൻ ദാസ് മുൻഷിയുടെ ദേഹ വിയോഗത്തിൽ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ” രാഷ്ട്രീയ ,ഭരണ രംഗങ്ങളിൽ സമ്പുഷ്ടമായ പരിചയമുള്ള ജനകീയനായ ഒരു നേതാവായിരുന്നു ശ്രീ. പ്രിയരഞ്ജൻ മുൻഷി . ഇന്ത്യയിൽ ഫുട്ബോളിന്റെ പ്രചാരത്തിനു അദ്ദേഹം ശ്രദ്ധേയമായ സംഭാവന ചെയ്തിട്ടുണ്ട് . അദ്ദേഹത്തിന്റെ നിര്യാണത്തിൽ ദുഖിക്കുന്നു. എന്റെ ചിന്തകൾ ദീപ ദാസ് മുൻഷിയോടും , കുടുംബത്തോടും , അദ്ദേഹത്തിന്റെ അനുയായികളോടുമൊപ്പമാണ് .” പ്രധാനമന്ത്രി പറഞ്ഞു.
ഒഡിഷ ആശുപത്രിയിലെ തീപിടിത്തത്തെ തുടര്‍ന്നുള്ള ജീവഹാനിയില്‍ പ്രധാനമന്ത്രി അഗാധ ദുഖം രേഖപ്പെടുത്തി. സംസ്ഥാനത്തിന് സാദ്ധ്യമായ എല്ലാ സഹായവും ഉപ്പുനല്‍കി

ഒഡിഷയിലെ ഒരു ആശുപത്രിയിലുണ്ടായ തീപിടിത്തത്തില്‍ നിരവധി ജീവനുകള്‍ നഷ്ടമായതില്‍ പ്രധാനമന്ത്രി ശ്രീ. നരേന്ദ്ര മോദി അഗാധ ദുഖം പ്രകടിപ്പിച്ചു. പരിക്കേറ്റവര്‍ക്കും ദുരിതബാധിതര്‍ക്കും കേന്ദ്രത്തില്‍ നിന്ന് സാധ്യമായ എല്ലാ സഹായവും പ്രധാനമന്ത്രി ഉറപ്പ് നല്കി. “ഒഡിഷയിലെ ആശുപത്രിയിലുണ്ടായ തീപിടിത്തത്തില്‍ നിരവധി ജീവനുകള്‍ പൊലിഞ്ഞതില്‍ അഗാധമായി ദുഖിക്കുന്നു. ദുരന്തം ഹൃദയഭേദകമാണ്. ദുരന്തത്തില്‍ ജീവന്‍ വെടിഞ്ഞവരുടെ കുടുംബത്തോടൊപ്പമാണ് എന്‍റെ ചിന്തകള്‍. പരിക്കേറ്റ മുഴുവന്‍പേരെയും എ.ഐ.ഐ.എം.എസിലേയ്ക്ക് മാറ്റുന്നതിന് കേന്ദ്ര ആരോഗ്യമന്ത്രി ജെ.പി. നദ്ദയ്ക്ക് നിര്‍ദ്ദേശം നല്‍കിയിട്ടുണ്ട്. പരിക്കേറ്റവര്‍ എത്രയും വേഗം സുഖം പ്രാപിക്കുമെന്ന് പ്രതീക്ഷിക്കുന്നു. പരിക്കേറ്റവര്‍ക്കും ദുരിതബാധിതര്‍ക്കും സാധ്യമായ എല്ലാ സഹായവും ഉറപ്പാക്കാന്‍ കേന്ദ്രമന്ത്രി ധര്‍മ്മേന്ദ്ര പ്രധാനോട് ആവശ്യപ്പെട്ടിട്ടുണ്ട്. ആശുപത്രി ദുരന്തത്തെ കുറിച്ച് ഒഡിഷ മുഖ്യമന്ത്രി നവീന്‍ പട്നായിക്കുമായും സംസാരിച്ചു. കേന്ദ്രത്തില്‍ നിന്നുള്ള സാധ്യമായ എല്ലാ സഹായവും ഉറപ്പുനല്‍കി”. പ്രധാനമന്ത്രി പറഞ്ഞു.
2022ലെ പാർലമെന്റിന്റെ ബജറ്റ് സമ്മേളനത്തിന് മുന്നോടിയായി മാധ്യമങ്ങളോട് പ്രധാനമന്ത്രിയുടെ പ്രസ്താവന

നമസ്കാരം സുഹൃത്തുക്കളെ, ബജറ്റ് സമ്മേളനം ഇന്ന് ആരംഭിക്കുകയാണ്. ഈ ബജറ്റ് സമ്മേളനത്തിൽ നിങ്ങളെയും രാജ്യത്തുടനീളമുള്ള എല്ലാ ബഹുമാന്യരായ എംപിമാരെയും ഞാൻ സ്വാഗതം ചെയ്യുന്നു. ഇന്നത്തെ ആഗോള സാഹചര്യത്തിൽ ഇന്ത്യക്ക് നിരവധി അവസരങ്ങളുണ്ട്. ഇന്ത്യയുടെ സാമ്പത്തിക പുരോഗതിയും വാക്‌സിനേഷൻ കാമ്പെയ്‌നും ഇന്ത്യയിൽ നിർമ്മിച്ച വാക്‌സിനുകളും മൊത്തത്തിൽ വിശ്വാസം സൃഷ്ടിക്കുന്നു. തുറന്ന മനസ്സോടെയുള്ള നമ്മുടെ സംവാദങ്ങളും പ്രശ്നങ്ങളും ചർച്ചകളും ഈ ബജറ്റ് സെഷനിൽ ആഗോള സ്വാധീനത്തിനുള്ള ഒരു പ്രധാന അവസരമായി മാറും. എല്ലാ ബഹുമാന്യരായ പാർലമെന്റേറിയൻമാരും രാഷ്ട്രീയ പാർട്ടികളും തുറന്ന മനസ്സോടെ നല്ല ചർച്ച നടത്തി രാജ്യത്തെ വികസനത്തിന്റെ പാതയിലേക്ക് കൊണ്ടുപോകാൻ സഹായിക്കുമെന്ന് ഞാൻ പ്രതീക്ഷിക്കുന്നു. ഇടയ്ക്കിടെയുള്ള തിരഞ്ഞെടുപ്പുകൾ സഭാ സമ്മേളനത്തെയും ചർച്ചകളെയും ബാധിക്കുമെന്നത് ശരിയാണ്. എന്നാൽ എല്ലാ ബഹുമാന്യരായ എംപിമാരോടും ഞാൻ അഭ്യർത്ഥിക്കുകയാണ് , തിരഞ്ഞെടുപ്പ് അതിന്റെ സ്ഥാനത്താണ്, അവ തുടരും, പക്ഷേ ബജറ്റ് സമ്മേളനം വളരെ പ്രധാനമാണ്, കാരണം അത് മുഴുവൻ വർഷത്തേക്കുള്ള പദ്ധതികൾ തയ്യാറാക്കുന്നു. പൂർണ്ണ പ്രതിബദ്ധതയോടെ നാം ഈ ബജറ്റ് സമ്മേളനം കൂടുതൽ ഫലപ്രദമാക്കുമ്പോൾ, വരും വർഷവും അതിനെ പുതിയ സാമ്പത്തിക ഉയരങ്ങളിലേക്ക് കൊണ്ടുപോകാനുള്ള മികച്ച അവസരമായിരിക്കും. നല്ല ലക്ഷ്യത്തോടെയുള്ള തുറന്ന, ചിന്തനീയമായ, വിവേകപൂർണ്ണമായ ചർച്ച നടക്കണം. ഈ പ്രതീക്ഷയോടെ, നിങ്ങൾക്കെല്ലാവർക്കും ഒരുപാട് നന്ദി!
പ്രധാനമന്ത്രി ഭൂട്ടാൻ രാജാവ് ജിഗ്മേ ഖേസർ നാംഗ്യേൽ വാങ്ചുക്കുമായി കൂടിക്കാഴ്ച നടത്തി

പ്രധാനമന്ത്രി ശ്രീ നരേന്ദ്ര മോദി ഇന്ന് ന്യൂഡൽഹിയിൽ ഭൂട്ടാൻ രാജാവ് ജിഗ്മേ ഖേസർ നാംഗ്യേൽ വാങ്ചുക്കുമായി കൂടിക്കാഴ്ച നടത്തി. ഉറ്റതും അതുല്യവുമായ ഇന്ത്യ-ഭൂട്ടാൻ സൗഹൃദം കൂടുതൽ ശക്തിപ്പെടുത്തുന്നതിനുള്ള വിവിധ ആശയങ്ങളെക്കുറിച്ച് ഇരുവരും ചർച്ച ചെയ്തു. ഇന്ത്യയും ഭൂട്ടാനും തമ്മിലുള്ള ബന്ധം രൂപപ്പെടുത്തുന്നതിൽ ഭൂട്ടാനിൽ തുടർച്ചയായി വന്ന രാജാക്കന്മാരുടെ മാർഗദർശന ദർശനത്തോടുള്ള തന്റെ അഭിനന്ദനവും ശ്രീ മോദി അറിയിച്ചു. ട്വീറ്റിൽ പ്രധാനമന്ത്രി പറഞ്ഞു : "ഭൂട്ടാൻ രാജാവുമായി ഊഷ്മളമായ കൂടിക്കാഴ്ച നടത്തി. അടുത്തതും അതുല്യവുമായ ഇന്ത്യ-ഭൂട്ടാൻ സൗഹൃദം കൂടുതൽ ശക്തിപ്പെടുത്തുന്നതിന് വിവിധ ആശയങ്ങൾ ചർച്ച ചെയ്തു. ഞങ്ങളുടെ ബന്ധങ്ങൾ രൂപപ്പെടുത്തുന്നതിൽ ഭൂട്ടാനിൽ തുടർച്ചയായി വന്ന രാജാക്കന്മാർ നൽകിയ മാർഗദർശനത്തെ ഞാൻ അഭിനന്ദിച്ചു."
നാവികതഗതാഗതം സംബന്ധിച്ച അഞ്ചു പഴയകാല നിയമങ്ങള്‍ പിന്‍വലിക്കുന്നതിനും നാവിക ഗതാഗത (നാവിക ഗതാഗത രംഗത്തെ ക്ലെയിമുകളുടെ അധികാരപരിധിയും തീര്‍പ്പാക്കലും) ബില്‍ 2016 നടപ്പാക്കുന്നതിനും മന്ത്രിസഭാ അനുമതി.

നാവികതഗതാഗതം സംബന്ധിച്ച അഞ്ചു പഴയകാല നിയമങ്ങള്‍ പിന്‍വലിക്കുന്നതിനും നാവിക ഗതാഗത (നാവികഗതാഗത രംഗത്തെ ക്ലെയിമുകളുടെ അധികാരപരിധിയും തീര്‍പ്പാക്കലും) ബില്‍ 2016 നടപ്പാക്കുന്നതിനുമുള്ള ഷിപ്പിങ് മന്ത്രാലയത്തിന്റെ ശുപാര്‍ശയ്ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന് കേന്ദ്രമന്ത്രിസഭാ യോഗം അനുമതി നല്‍കി. നാവികഗതാഗത രംഗത്തെ പരാതികള്‍ തീര്‍പ്പാക്കുന്നതില്‍ കോടതികള്‍ക്കുള്ള അധികാരപരിധി, നാവിക ഗതാഗത രംഗത്തെ ക്ലെയിമുകള്‍ സംബന്ധിച്ച നടപടിക്രമങ്ങള്‍, കപ്പലുകള്‍ തടഞ്ഞുവെക്കല്‍ തുടങ്ങിയ കാര്യങ്ങളില്‍ നിലവിലുള്ള നിയമങ്ങള്‍ സമഗ്രമായി ഉള്‍ക്കൊള്ളുന്നതാണ് ബില്‍. നാവികഗതാഗത കോടതി നിയമം- 1840, നാവികഗതാഗത കോടതി നിയമം- 1861, നാവികഗതാഗത കൊളോണിയല്‍ കോടതി നിയമം- 1890, നാവികഗതാഗത കൊളോണിയല്‍ കോടതി (ഇന്ത്യ) നിയമം- 1890, ബോംബെ, കല്‍ക്കത്ത, മദ്രാസ് ഹൈക്കോടതികളുടെ അധികാരപരിധിയില്‍പെടുന്ന ലെറ്റേഴ്‌സ് പേറ്റന്റ് 1865ലെ വ്യവസ്ഥകള്‍ എന്നിവ പിന്‍വലിക്കാനും ബില്ലില്‍ വ്യവസ്ഥയുണ്ട്. നാവിക ഗതാഗത രംഗത്തെ കേസുകളില്‍ തീര്‍പ്പു കല്‍പിക്കാന്‍ തീരദേശ സംസ്ഥാനങ്ങളിലെ ഹൈക്കോടതികള്‍ക്ക് അധികാരം പകരുന്നതും ഈ അധികാരപരിധി തീരദേശ അതിര്‍ത്തി വരെ നീ്ട്ടിനല്‍കുന്നതുമായ വ്യവസ്ഥകള്‍ ബില്ലിലുണ്ട്. വ്യവസ്ഥകള്‍ക്കു വിധേയമായി ഈ അധികാര പരിധി ഉത്തരവിലൂടെ പിന്നെയും നീട്ടിനല്‍കാന്‍ കേന്ദ്ര ഗവണ്‍മെന്റിന് സാധിക്കുകയും ചെയ്യും. ആരുടെ ഉടമസ്ഥതയിലുള്ളതാണെന്ന വേര്‍തിരിവില്ലാതെ എല്ലാ കപ്പലുകള്‍ക്കും നിയമം ബാധകമായിരിക്കും. എന്നാല്‍, യുദ്ധക്കപ്പലുകള്‍ക്കും നാവികസേനയുടെ കപ്പലുകള്‍ക്കും വാണിജ്യേതര ആവശ്യങ്ങള്‍ക്കായുള്ള കപ്പലുകള്‍ക്കും ഈ നിയമത്തിലെ വ്യവസ്ഥകള്‍ ബാധകമല്ല. ഉള്‍നാടന്‍ ജലഗതാഗത മേഖലയിലെ കപ്പലുകളെയും നിയമത്തില്‍നിന്ന് ഒഴിച്ചു നിര്‍ത്തിയിട്ടുണ്ട്. എന്നാല്‍ ആവശ്യമെങ്കില്‍ കേന്ദ്ര ഗവണ്‍മെന്റിന് ഒരു വിജ്ഞാപനത്തിലൂടെ ഇവയെയും നിയമത്തിനു കീഴില്‍ കൊണ്ടുവരാം.
പ്രധാനമന്ത്രി നാളെ (29-10-2017) കര്‍ണാടക സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (29-10-2017) കര്‍ണാടക സന്ദര്‍ശിക്കും. അദ്ദേഹം സംസ്ഥാനത്തു മൂന്നു പൊതുയോഗങ്ങളില്‍ പ്രസംഗിക്കും. ധര്‍മസ്ഥലയിലെ ശ്രീ മഞ്ജുനാഥ സ്വാമി ക്ഷേത്രത്തില്‍ പ്രാര്‍ഥിച്ചശേഷമായിരിക്കും പ്രധാനമന്ത്രി സന്ദര്‍ശനത്തിനു തുടക്കമിടുന്നത്. തുടര്‍ന്ന് ഉജിറെയില്‍ ശ്രീ ക്ഷേത്ര ധര്‍മസ്ഥല ഗ്രാമവികസനപദ്ധതിയിലെ ഗുണഭോക്താക്കള്‍ക്ക് റൂപേ കാര്‍ഡുകള്‍ വിതരണം ചെയ്യുകയും പൊതുയോഗത്തില്‍ പ്രസംഗിക്കുകയും ചെയ്യും. ഇതു സ്വയംസഹായ സംഘങ്ങള്‍ക്കു ഡിജിറ്റല്‍ ഇടപാടുകള്‍ നടത്തുന്നതിനു സഹായകമാകും. പിന്നീട് ബംഗളുരുവിലേക്കു തിരിക്കുന്ന പ്രധാനമന്ത്രി അവിടെ ദശമ സൗന്ദര്യലഹരി പാരായണോത്സവ മഹാസര്‍മപനെ സദസ്സിനെ അഭിസംബോധന ചെയ്യും. ആദി ശങ്കാരാചാര്യര്‍ രചിച്ച ശ്ലോകങ്ങളാണു സൗന്ദര്യലഹരി. ഈ ശ്ലോകങ്ങള്‍ സംഘമായി ചൊല്ലുന്നതിനാണ് പാരായണോല്‍സവം സംഘടിപ്പിച്ചിരിക്കുന്നത്. അന്നു തന്നെ ബിദറില്‍ പുതിയ ബിദര്‍-കലബുര്‍ഗി റെയില്‍പ്പാതയുടെ ഉദ്ഘാടനം പ്രധാനമന്ത്രി നിര്‍വഹിക്കും. അവിടെ പൊതുയോഗത്തില്‍ പ്രസംഗിക്കുകയും ചെയ്യും.
സ്ഥാപകദിനത്തില്‍ ബോര്‍ഡര്‍ റോഡ്‌സ് ഓര്‍ഗനൈസേഷനു പ്രധാനമന്ത്രിയുടെ അഭിനന്ദനം

ബോര്‍ഡര്‍ റോഡ്‌സ് ഓര്‍ഗനൈസേഷന്‍ അംഗങ്ങളെ ഓര്‍ഗനൈസേഷന്റെ സ്ഥാപകദിനത്തില്‍ പ്രധാനമന്ത്രി അഭിനന്ദിച്ചു. ‘സ്ഥാപകദിനത്തില്‍ എല്ലാ ബി.ആര്‍.ഒ. അംഗങ്ങളെയും അഭിവാദ്യംചെയ്യുന്നു. അവര്‍ രാഷ്ട്രത്തിനായി നല്‍കുന്ന വിലപ്പെട്ട സേവനം അഭിമാനം പകരുന്നതാണ്.’- പ്രധാനമന്ത്രി പറഞ്ഞു.
2020 ജൂലൈ 17 ന് പ്രധാനമന്ത്രി ഇക്കോസോക് ഉന്നതതല സമ്മേളനത്തെ അഭിസംബോധന ചെയ്യും

ന്യൂയോർക്കിൽ ഐക്യരാഷ്ട്രസഭയുടെ സാമ്പത്തിക സാമൂഹിക കൗൺസിൽ യോഗത്തിൻ്റെ ഉന്നതതല വിഭാഗത്തിൽ 2020 ജൂലൈ 17 വെള്ളിയാഴ്ച പ്രധാനമന്ത്രി നരേന്ദ്ര മോദി മുഖ്യ പ്രഭാഷണം നടത്തും. നോർവേ പ്രധാനമന്ത്രിക്കും യുഎൻ സെക്രട്ടറി ജനറൽ അന്റോണിയോ ഗുട്ടെറസിനും ഒപ്പം സമാപന സമ്മേളനത്തിലാണ് പ്രധാനമന്ത്രി സംസാരിക്കുക. സർക്കാർ, സ്വകാര്യമേഖല, സിവിൽ സൊസൈറ്റി, അക്കാദമിക മേഖലകളിൽ നിന്നുള്ള വിവിധ ഉന്നതതല പ്രതിനിധികളെയാണ് വാർഷിക സമ്മേളത്തിലേക്കു ക്ഷണിച്ചിരിക്കുന്നത്. ” കൊവിഡ്19 ന് ശേഷമുള്ള ബഹുസ്വരത: 75-ാം വാർഷികത്തിൽ നമുക്ക് എങ്ങനെയുള്ള യുഎന്നിനെയാണ് ആവശ്യം ” എന്നതാണ് സമ്മേളന വിഷയം. മാറിക്കൊണ്ടിരിക്കുന്ന അന്താരാഷ്ട്ര പരിതസ്ഥിതിക്കും കൊവിഡ്-19 മഹാമാരിക്കും എതിരായി സംഘടിപ്പിക്കുന്ന സമ്മേളനം ബഹുസ്വരതാവാദത്തിൻ്റെ ഗതി രൂപപ്പെടുത്തുന്ന നിർണായക ശക്തികളെ കേന്ദ്രീകരിക്കുകയും ശക്തമായ നേതൃത്വം, ഫലപ്രദമായ അന്താരാഷ്ട്ര സ്ഥാപനങ്ങൾ, പങ്കാളിത്തത്തിന്റെ വിശാലത, ആഗോള പ്രാധാന്യത്തെ വർദ്ധിപ്പിക്കുക എന്നിവയിലൂടെ ആഗോള അജണ്ടക്കുള്ള വഴികൾ ആരായുകയും ചെയ്യും. 2021-22 കാലഘട്ടത്തിൽ സുരക്ഷാ കൗൺസിലിൽ സ്ഥിരമല്ലാത്ത അംഗമായി ജൂൺ 17ന് ഇന്ത്യ തെരഞ്ഞെടുക്കപ്പെട്ട ശേഷം വിശാല യുഎൻ സമ്മേളത്തെ അഭിസംബോധന ചെയ്യുന്നതിനു ലഭിച്ച ആദ്യ അവസരമാണിത്. യുഎൻ സ്ഥാപിതമായതിന്റെ 75-ാം വാർഷികത്തോടനുബന്ധിച്ചുള്ള ഇക്കോസോക്കിന്റെ ഉന്നതതല സമ്മേളന വിഷയം, കോവിഡ് -19 ന് ശേഷമുള്ള ലോകത്ത് ‘പരിഷ്കരിച്ച ബഹുസ്വരതാവാദത്തിനു വേണ്ടി ഞങ്ങൾ നിലകൊള്ളുന്നു ‘ എന്ന ഇന്ത്യയുടെ സുരക്ഷാ കൗൺസിൽ മുൻ‌ഗണനയുമായി ചേർന്നു പോകുന്നതാണ്. അതിൽ ഇക്കോസോക്കിന്റെ ആദ്യ അധ്യക്ഷൻ്റെ (സർ രാമസ്വാമി മുദാലിയാർ, 1946 ) രാജ്യമെന്ന നിലയിൽ ഇന്ത്യയുടെ പങ്ക് വീണ്ടും ഓർമിപ്പിക്കപ്പെടുകയാണ്. 2016 ജനുവരിയിൽ ഇക്കോസോക്കിന്റെ 70-ാം വാർഷികത്തിൽ പ്രധാനമന്ത്രി വീഡിയോ വഴി മുഖ്യ പ്രഭാഷണം നടത്തിയിരുന്നു.
പ്രധാനമന്ത്രി ശ്രീ. നരേന്ദ്ര മോദിയും ബ്രിട്ടീഷ് പ്രധാനമന്ത്രി ബഹുമാനപ്പെട്ട ബോറിസ് ജോണ്‍സണും തമ്മില്‍ ടെലഫോണില്‍ സംസാരിച്ചു

പ്രധാനമന്ത്രി ശ്രീ. നരേന്ദ്ര മോദിയെ ബ്രിട്ടീഷ് പ്രധാനമന്ത്രി ബഹുമാനപ്പെട്ട ബോറിസ് ജോണ്‍സണ്‍ ഫോണ്‍ ചെയ്തു. വരുന്ന ദശാബ്ദത്തില്‍ ഇന്ത്യ-ബ്രിട്ടന്‍ തന്ത്രപ്രധാന പങ്കാളിത്തം കൂടുതല്‍ ശക്തമാക്കാനുള്ള ആഗ്രഹം ഇരു നേതാക്കളും പ്രകടിപ്പിച്ചു. ഈ ലക്ഷ്യം മുന്‍നിര്‍ത്തി സമഗ്ര കര്‍മപദ്ധതി അവതരിപ്പിക്കാന്‍ അവര്‍ പരസ്പരം സമ്മതിച്ചു. കാലാവസ്ഥാ വ്യതിയാന മേഖലയില്‍, വിശേഷിച്ച് ദുരന്തങ്ങളെ അതിജീവിക്കാനുള്ള അടിസ്ഥാന സൗകര്യത്തിനായുള്ള സഹകരണം സംബന്ധിച്ച്, ഇന്ത്യയും ബ്രിട്ടനുമായുള്ള സഹകരണത്തില്‍ ഇരു നേതാക്കളും സംതൃപ്തി പ്രകടിപ്പിച്ചു. ഈ വര്‍ഷാവസാനം ഗ്ലാസ്‌ഗോയില്‍ നടക്കുന്ന കോപ്-26ല്‍ പങ്കെടുക്കാന്‍ ക്ഷണിച്ചതിനു പ്രധാനമന്ത്രി ജോണ്‍സണോടു പ്രധാനമന്ത്രി മോദി നന്ദി അറിയിച്ചു. കോവിഡ്- 19 പകര്‍ച്ചവ്യാധി സംബന്ധിച്ച വീക്ഷണങ്ങള്‍ ഇരുവരും പങ്കുവെച്ചു. ബ്രിട്ടന്റെ ആരോഗ്യമന്ത്രി ശ്രീമതി നദീന്‍ ദോറിസിനു കൊറോണ വൈറസ് ബാധ സ്ഥിരീകരിച്ചതില്‍ ആശങ്ക പ്രകടിപ്പിച്ച പ്രധാനമന്ത്രി ശ്രീ. മോദി, അവര്‍ വേഗം സുഖം പ്രാപിക്കട്ടെ എന്ന് ആശംസിച്ചു. ഇരു പക്ഷത്തിനും സൗകര്യപ്രദമായ തീയതികളില്‍ ശ്രീ. ജോണ്‍സണ്‍ ഇന്ത്യ സന്ദര്‍ശിക്കണമെന്ന ക്ഷണം പ്രധാനമന്ത്രി മോദി ആവര്‍ത്തിച്ചു.
ക്രിമിനല്‍ വിഷയങ്ങളില്‍ പരസ്പര നിയമ സഹായം : ഇന്ത്യാ-ബ്രസീല്‍ കരാറിന് മന്ത്രിസഭയുടെ അംഗീകാരം

ക്രിമിനല്‍ വിഷയങ്ങളില്‍ അന്യോന്യമുള്ള നിയമ സഹായം സംബന്ധിച്ച് ഇന്ത്യയും, ബ്രസീലും തമ്മില്‍ ഒപ്പ് വയ്ക്കാനുള്ള കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ക്രിമിനല്‍ വിഷയങ്ങളിലെ പരസ്പരം സഹകരണവും നിയമ സഹായവും വഴി, ഇരു രാജ്യങ്ങളിലെയും കുറ്റാന്വേഷണവും വിചാരണയും കൂടുതല്‍ ഫലപ്രദമാക്കാന്‍ ഈ കരാര്‍ ലക്ഷ്യമിടുന്നു. അന്താരാഷ്ട്രമാനമുള്ള കുറ്റകൃത്യങ്ങളുടെയും അതിന് ഭീകരതയുമായുള്ള ബന്ധത്തിന്റെയും കാര്യത്തില്‍ ബ്രസീലുമായി സഹകരിച്ചുള്ള അന്വേഷണത്തിനും വിചാരണയ്ക്കും നിയമപരമായ ചട്ടക്കൂട് നല്‍കുന്ന നിര്‍ദ്ദിഷ്ട കരാര്‍, കുറ്റകൃത്യം കണ്ടെത്താനും, തടയാനും അതിനുപയോഗിച്ച പണവും ഉപകരണങ്ങളും, ഭീകര പ്രവര്‍ത്തനങ്ങള്‍ക്കായി നല്‍കുന്ന സാമ്പത്തികസഹായവും കണ്ടുകെട്ടുന്നതിനും വ്യവസ്ഥ ചെയ്യുന്നു.
2017-18 ല്‍ ജലസേചനത്തിന് 9,020 കോടി രൂപ അധിക ധനസഹായം ലഭ്യമാക്കും

പ്രധാനമന്ത്രി കൃഷി സിഞ്ചായ് യോജന (പി.എം.കെ.എസ്.വൈ) ക്ക് കീഴില്‍ മുന്‍ഗണനാടിസ്ഥാനത്തില്‍ നടപ്പിലാക്കി വരുന്ന 99 ജലസേചന പദ്ധതികളുടെയും അവയുടെ കമാന്റ് ഏര്യ വികസന പ്രവര്‍ത്തനങ്ങള്‍ക്കും, ത്വരിത ജലസേചന സഹായ പദ്ധതി (എ.ഐ.ബി.പി) യുടെയും നടത്തിപ്പിനായി 2017-18 ലെ ബജറ്റ് ഇതര സഹായം 9020 കോടി രൂപയായി ഉയര്‍ത്താന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. വായ്പകള്‍ക്കുള്ള വാര്‍ഷിക പലിശ നിരക്ക് 6% മായി നിജപ്പെടുത്താന്‍ നബാര്‍ഡ് ബോണ്ടുകള്‍ പുറപ്പെടുവിക്കും. ത്വരിത ജലസേചന സഹായ പദ്ധതിക്ക് കീഴില്‍ ഏറ്റെടുത്ത ഒട്ടേറെ വന്‍കിട ഇടത്തരം ജലസേചന പദ്ധതികള്‍ പണത്തിന്റെ കുറവ് മൂലം മുടങ്ങി കിടക്കുകയാണ്.പി.എം.കെ.എസ്.വൈ- എ.എ.ബി.പി.ക്ക് കീഴില്‍ നടപ്പിലാക്കി വരുന്ന 99 പദ്ധതികള്‍ 2019 ഡിസംബറോടെ പൂര്‍ത്തിയാക്കണമെന്ന് 2016-17 ല്‍ നിശ്ചയിച്ചിരുന്നു. ഇതിലേയ്ക്ക് ആവശ്യമായ വന്‍തോതിലുള്ള സാമ്പത്തിക സഹായം ഉറപ്പാക്കുന്നതിന് 2016-17 ലെ കേന്ദ്ര ബജറ്റില്‍ ഇരുപതിനായിരം കോടി രൂപയുടെ പ്രാരംഭ കോര്‍പ്പസോട് കൂടി നബാര്‍ഡിന് കീഴില്‍ ഒരു പ്രത്യേക ദീര്‍ഘകാല ജലസേചന നിധിക്ക് (എല്‍.റ്റി.ഐ.എഫ്.) രൂപം നല്‍കുമെന്ന് ധനമന്ത്രി പ്രഖ്യാപിച്ചിരുന്നു. സംസ്ഥാനങ്ങള്‍ക്ക് ആകര്‍ഷകമായ തരത്തില്‍ നബാര്‍ഡില്‍ നിന്നുള്ള വായ്പയുടെ പലിശ നിരക്ക് ആറ് ശതമാനത്തിനടുത്തായിരിക്കണമെന്ന് തീരുമാനിച്ചിരുന്നു. 2016-17 മുതല്‍ 2019-20 വരെയുള്ള പലിശ ബാധ്യത കേന്ദ്ര ഗവണ്‍മെന്റ് ഏറ്റെടുക്കും. 2016-17 ല്‍ എല്‍.റ്റി.ഐ.എഫിന് കീഴില്‍ നബാര്‍ഡ് മൊത്തം 9086.02 കോടി രൂപ വിതരണം ചെയ്തു. ഇതില്‍ 2414.16 കോടി രൂപ പോളാവാരം പദ്ധതിക്കാണ്. അവശേഷിച്ച 6671.86 കോടി രൂപ ബജറ്റ് ഇതര സഹായം ഉപയോഗിച്ച് നടപ്പിലാക്കുന്ന പദ്ധതികള്‍ക്കാണ്. കൂടാതെ കേന്ദ്ര സഹായമായി ബജറ്റിലുള്‍പ്പെടുത്തി 924.9 കോടി രൂപയും വിതരണം ചെയ്തിരുന്നു. 2016-17 ല്‍ കേന്ദ്ര ഗവണ്‍മെന്റിന്റെ പിന്‍തുണയുള്ള ബോണ്ട് വഴി നബാര്‍ഡ് 2187 കോടി രൂപ സമാഹരിച്ചു. 2017-18 ല്‍ എല്‍.റ്റി.ഐ.എഫ് വഴി ഏകദേശം 29,000 കോടി രൂപ വേണ്ടി വരും. ഇതിനാണ് 9020 കോടി രൂപ ബജറ്റ് ഇതര സഹായമായി ലഭിക്കേണ്ടിയിരുന്നത്. വിവിധ അവലോകന യോഗങ്ങളില്‍ സംസ്ഥാനങ്ങളും കേന്ദ്ര ജല കമ്മിഷനും നല്‍കിയ കണക്ക് പ്രകാരം 18 പദ്ധതികളാണ് നിര്‍മ്മാണം പൂര്‍ത്തിയാവുകയോ, ഏറെ കുറെ പൂര്‍ത്തിയാവുകയോ ചെയ്തിട്ടുള്ളത്. ഈ 99 പദ്ധതികള്‍ മുഖേന 2016-17 ല്‍ 14 ലക്ഷത്തിലധികം ഹെക്ടര്‍ പ്രദേശത്താണ് ജലസേചന സൗകര്യം ഒരുക്കാന്‍ കഴിയുക. 2017-18 ല്‍ 33 പദ്ധതികള്‍ കൂടി പൂര്‍ത്തിയാക്കും. ഇതുവഴി 76 ലക്ഷം ഹെക്ടറില്‍ കൂടി ജലസേചനം എത്തിക്കാനും അതുവഴി ഗണ്യമായ തോതില്‍ തൊഴിലവസരങ്ങള്‍, കൃഷി, കാര്‍ഷിക സംസ്‌ക്കരണം, അനുബന്ധ പ്രവൃത്തികള്‍ മുതലായവ വര്‍ദ്ധിപ്പിക്കാനും കഴിയും.
വിവര സാങ്കേതിക വിദ്യാ, ഇലക്‌ട്രോണിക്‌സ് രംഗങ്ങളില്‍ ഇന്ത്യ- സെര്‍ബിയ സഹകരണ

ഇന്ത്യയും സെര്‍ബിയയും തമ്മില്‍ വിവര സാങ്കേതിക വിദ്യാ, ഇലക്‌ട്രോണിക്‌സ് എന്നീ രംഗങ്ങളില്‍ സഹകണം പരിപോഷിപ്പിക്കുന്നതിന് ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. ഐ.റ്റി, ഇലക്‌ട്രോണിക്‌സ് മേഖലകളില്‍ ഇരുരാജ്യങ്ങളിലെയും പൊതു സ്വകാര്യ മേഖലകളിലെ സ്ഥാപനങ്ങളിലെ സഹകരണവും കൈമാറ്റവും വര്‍ദ്ധിപ്പിക്കാനും ശേഷി വികസനം കൂട്ടാനും ധാരണാപത്രം ലക്ഷ്യമിടുന്നു.
ഇന്ത്യാ പോസ്റ്റ് പേയ്‌മെന്റ് ബാങ്കിന് നാളെ പ്രധാനമന്ത്രി തുടക്കമിടും

ഇന്ത്യാ പോസ്റ്റ് പേയ്‌മെന്റ് ബാങ്കിന്റെ (ഐ.പി.പി.ബി) ഉദ്ഘാടനം പ്രധാനമന്ത്രി ശ്രീ. നരേന്ദ്ര മോദി നാളെ ന്യൂഡല്‍ഹിയിലെ താല്‍ക്കത്തോറാ സ്‌റ്റേഡിയത്തില്‍ നടക്കുന്ന ചടങ്ങില്‍ നിര്‍വ്വഹിക്കും. കേന്ദ്ര ഗവണ്‍മെന്റിന്റെ സാമ്പത്തിക സന്നിവേശത്തിന്റെ ലക്ഷ്യങ്ങള്‍ വേഗത്തില്‍ കൈവരിക്കുന്നതിന് സഹായിക്കുന്ന, സാധാരണക്കാരന് പ്രാപ്യവും താങ്ങാവുന്നതും വിശ്വസ്തവുമായ ബാങ്കായാണ് ഐ.പി.പി.ബി വിഭാവനം ചെയ്തിട്ടുള്ളത്. മൂന്നു ലക്ഷത്തിലധികം പോസ്റ്റ്മാന്‍മാരും ഗ്രാമീണ ഡാക്‌സേവകുമാരുമുള്ള, രാജ്യത്തിന്റെ എല്ലാ മുക്കിലും മൂലയിലും സാന്നിദ്ധ്യമുള്ള തപാല്‍ വകുപ്പിന്റെ വിശാലമായ ശൃംഖല പരമാവധി പ്രയോജനപ്പെടുത്താന്‍ ഇത് സഹായിക്കും. അധിവേഗം വികസിച്ചുകൊണ്ടിരിക്കുന്ന ഒരു ഇന്ത്യയുടെ ഗുണഫലങ്ങള്‍ രാജ്യത്തിന്റെ വിദൂരസ്ഥ പ്രദേശങ്ങളില്‍ എത്തിക്കാനുള്ള കേന്ദ്ര ഗവണ്‍മെന്റിന്റെ പരിശ്രമങ്ങളില്‍ ഒരു നിര്‍ണ്ണായക നാഴികക്കല്ലാണ് ഐ.പി.പി.ബി. എന്ന സംരംഭം. തുടക്കമിടുന്ന ദിവസം ഐ.പി.പി.ബിയ്ക്ക് രാജ്യത്തൊട്ടാകെ 650 ബ്രാഞ്ചുകളും 3250 ആക്‌സസ് പോയിന്റുകളുമുണ്ടാകും. ഈ ബ്രാഞ്ചുകളിലും ആക്‌സസ് പോയിന്റുകളിലും നാളെ ഉദ്ഘാടന പരിപാടികളുണ്ടാകും. 2018 ഡിസംബര്‍ അവസാനത്തോടെ രാജ്യത്തെ എല്ലാ 1.55 ലക്ഷം പോസ്റ്റ് ഓഫീസുകളും ഐ.പി.പി.ബിയുമായി ബന്ധിപ്പിക്കും. സേവിംഗ്‌സ്, കറന്റ് അക്കൗണ്ടുകള്‍, മണി ട്രാന്‍സ്ഫര്‍, നേരിട്ടുള്ള ആനുകൂല്യ വിതരണം, ബില്‍ യൂട്ടിലിറ്റി പേയ്‌മെന്റുകള്‍, എന്റര്‍പ്രൈസ് ആന്റ് മെര്‍ച്ചന്റ് പേയ്‌മെന്റ് സൗകര്യങ്ങള്‍ മുതലായവ ഐ.പി.പി.ബി വാഗ്ദാനം ചെയ്യുന്നു. ബാങ്കിന്റെ ആധുനിക സാങ്കേതിക വിദ്യാ പ്ലാറ്റ്‌ഫോം ഉപയോഗിച്ച് കൗണ്ടര്‍ സര്‍വീസുകള്‍, മൈക്രോ എ.ടി.ഐം, മൊബൈല്‍ ബാങ്കിംഗ് ആപ്ലിക്കേഷന്‍, എസ്.എം.എസ്, ഐ.വി.ആര്‍ എന്നിവ വഴിയാണ് സേവനങ്ങള്‍ ലഭ്യമാക്കുക.
ഹൈഡ്രോകാര്‍ബണ്‍ മേഖലയില്‍ ഇന്ത്യയും ബംഗ്ലാദേശും തമ്മില്‍ സഹകരിക്കുന്നതിനായുള്ള ചട്ടക്കൂട് സംബന്ധിച്ച ധാരണാപത്രം ഒപ്പുവെക്കുന്നതിനു മന്ത്രിസഭ അനുമതി നല്‍കി

ഹൈഡ്രോകാര്‍ബണ്‍ മേഖലയില്‍ ബംഗ്ലാദേശുമായി സഹകരിക്കുന്നതിനുള്ള ചട്ടക്കൂട് സംബന്ധിച്ച ധാരണാപത്രം (എഫ്.ഒ.യു.) ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. തുല്യതയുടെയും പരസ്പര നേട്ടത്തിന്റെയും അടിസ്ഥാനത്തില്‍ ഹൈഡ്രോകാര്‍ബണ്‍ രംഗത്ത് ഇന്ത്യ-ബംഗ്ലാദേശ് ഉഭയകക്ഷി സഹകരണം സാധ്യമാക്കുന്നതിനുള്ള, സഹകരണാടിസ്ഥാനത്തിലുള്ള സ്ഥാപനപരമായ ചട്ടക്കൂട് ഒരുക്കുകയാണ് നിര്‍ദേശിക്കപ്പെട്ടിട്ടുള്ള എഫ്.ഒ.യുവിന്റെ ലക്ഷ്യം. മേഖലാതലത്തിലും അതില്‍ കുറഞ്ഞ തലങ്ങളിലും ഉഭയകക്ഷി സഹകരണം പ്രോത്സാഹിപ്പിക്കുന്നതാണ് എഫ്.ഒ.യു. അതു വികസനത്തിന് ഊര്‍ജം പകരുകയും ഇരു രാജ്യങ്ങളുടെയും വികസന സ്വപ്‌നങ്ങളും ഭാവിയും അതോടൊപ്പെ സമാധാനപൂര്‍ണവും അഭിവൃദ്ധി ജനകവുമായ ദക്ഷിണേഷ്യ എന്ന പൊതു കാഴ്ചപ്പാടും യാഥാര്‍ഥ്യമാക്കാന്‍ സഹായകമാകും. നിയന്ത്രണങ്ങള്‍ വെക്കാത്തതും അഞ്ചു വര്‍ഷത്തേക്കു കാലാവധിയുള്ളതുമായിരിക്കും നിര്‍ദിഷ്ട എഫ്.ഒ.യു.
ബാബാ സാഹേബ് പുരന്ദരെയുടെ ശതാബ്ദി ആഘോഷത്തോടനുബന്ധിച്ചുള്ള പ്രധാനമന്ത്രിയുടെ സന്ദേശം

ബാബാ സാഹേബ് പുരന്ദരെ ജി യുടെ നൂറാം വർഷത്തിലേക്ക് കടക്കവെ, പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ബാബാ സാഹേബിന്റെ ജീവിതത്തിന്റെ നൂറാം വാർഷികത്തോടനുബന്ധിച്ചുള്ള ആഘോഷത്തിൽ സംസാരിക്കവെ, ബാബ സാഹേബ് പുരന്ദരെയുടെ ജീവിതം നമ്മുടെ ഋഷിമാർ വ്യാഖ്യാനിച്ചത് പോലെ സജീവവും മാനസികവുമായ ജാഗ്രതയുള്ള ശതാബ്ദി ജീവിതത്തെക്കുറിച്ചുള്ള ഉന്നതമായ ആശയത്തിന് ഉദാഹരണമാണ്. ഇന്ത്യയുടെ സ്വാതന്ത്ര്യത്തിന്റെ 75 -ആം വർഷത്തിൽ തന്നെ അദ്ദേഹത്തിന്റെ ശതാബ്ദിയും വന്നതിന്റെ സന്തോഷകരമായ യാദൃശ്ചികതയും അദ്ദേഹം ചൂണ്ടിക്കാട്ടി. നമ്മുടെ ചരിത്രത്തിലെ അനശ്വര ആത്മാക്കളുടെ ചരിത്രം എഴുതുന്നതിൽ ബാബ സാഹേബ് പുരന്ദരെയുടെ സംഭാവന പ്രധാനമന്ത്രി എടുത്തുപറഞ്ഞു. "ശിവാജി മഹാരാജിന്റെ ജീവിതവും ചരിത്രവും ജനങ്ങളിലേക്ക് എത്തിക്കുന്നതിൽ അദ്ദേഹം നൽകിയ സമഗ്ര സംഭാവനയ്ക്ക്നാ നാമെല്ലാപേരും അദ്ദേഹത്തോട് എക്കാലവും കടപ്പെട്ടിരിക്കുന്നു," പ്രധാനമന്ത്രി പറഞ്ഞു. 2019 ൽ ശ്രീ പുരന്ദരെയ്ക്ക് പത്മവിഭൂഷൺ നൽകി രാജ്യം ആദരിച്ചു, 2015 ൽ അന്നത്തെ മഹാരാഷ്ട്ര ഗവണ്മെന്റ് അദ്ദേഹത്തെ മഹാരാഷ്ട്ര ഭൂഷൺ അവാർഡ് നൽകി ആദരിച്ചു. മധ്യപ്രദേശ് ഗവണ്മെന്റും കാളിദാസ് സമ്മാൻ നൽകി ആദരിച്ചു. ശിവാജി മഹാരാജിന്റെ മഹത്തായ വ്യക്തിത്വത്തിത്തെ പ്രധാനമന്ത്രി ദീർഘമായി വിശദീകരിച്ചു. ശിവജി മഹാരാജ് ഇന്ത്യൻ ചരിത്രത്തിലെ ഒരു അതികായന്‍ മാത്രമല്ല, ഇന്നത്തെ ഇന്ത്യൻ ഭൂമിശാസ്ത്രത്തെയും അദ്ദേഹം സ്വാധീനിച്ചുവെന്ന് ശ്രീ. മോദി പറഞ്ഞു. നമ്മുടെ ഭൂതകാലത്തിന്റെയും വർത്തമാനത്തിന്റെയും ഭാവിയുടെയും ഒരു വലിയ ചോദ്യം, ശിവജി മഹാരാജ് ഇല്ലായിരുന്നെങ്കിൽ, നമ്മുടെ അവസ്ഥ എന്തായിരിക്കും എന്നതാണ് . ഛത്രപതി ശിവജി മഹാരാജ് ഇല്ലാതെ ഇന്ത്യയുടെ രൂപവും മഹത്വവും സങ്കൽപ്പിക്കാൻ പോലും കഴിയില്ല. അദ്ദേഹത്തിന്റെ കാലത്ത് അദ്ദേഹം ചെയ്ത അതേ ഭൂമികയാണ് അദ്ദേഹത്തിന്റെ ഇതിഹാസവും പ്രചോദനവും അദ്ദേഹത്തിന് ശേഷമുള്ള കഥകളും ചെയ്തത്. അദ്ദേഹത്തിന്റെ ‘ഹിന്ദവി സ്വരാജ്’ പിന്നോക്കക്കാർക്കും അധഃ സ്ഥിതർക്കുമുള്ള നീതിയുടെയും സ്വേച്ഛാധിപത്യത്തിനെതിരായ യുദ്ധവിളിയുടെയും സമാനതകളില്ലാത്ത ഉദാഹരണമാണ്. വീര ശിവജിയുടെ മാനേജ്മെന്റ്, നാവികശക്തിയുടെ ഉപയോഗം, ജല മാനേജ്മെന്റ് എന്നിവ ഇപ്പോഴും അനുകരിക്കപ്പെടേണ്ടതാണ് , ശ്രീ മോദി പറഞ്ഞു. ബാബാ സാഹേബ് പുരന്ദാരെയുടെ കൃതി ശിവാജി മഹാരാജിനോടുള്ള അദ്ദേഹത്തിന്റെ അചഞ്ചലമായ ഭക്തിയെ പ്രതിഫലിപ്പിക്കുന്നു, അദ്ദേഹത്തിന്റെ കൃതികളിലൂടെ ശിവാജി മഹാരാജ് നമ്മുടെ ഹൃദയത്തിൽ ജീവിക്കുന്നുവെന്ന് പ്രധാനമന്ത്രി പറഞ്ഞു. ബാബ സാഹേബിന്റെ പരിപാടികളിലെ തന്റെ വ്യക്തിപരമായ പങ്കാളിത്തവും പ്രധാനമന്ത്രി ഓർത്തു, ചരിത്രം അതിന്റെ മഹത്വത്തിലും പ്രചോദനത്തിലും യുവാക്കളിലേക്ക് കൊണ്ടുപോകുന്നതിനുള്ള അദ്ദേഹത്തിന്റെ തീക്ഷ്ണതയെ പ്രശംസിച്ചു. ചരിത്രം അതിന്റെ യഥാർത്ഥ രൂപത്തിലാണ് ആശയവിനിമയം നടത്തുന്നതെന്ന് അദ്ദേഹം എപ്പോഴും ശ്രദ്ധിക്കുന്നു. "ഈ സന്തുലിതാവസ്ഥ രാജ്യത്തിന്റെ ചരിത്രത്തിന് ആവശ്യമാണ്, അദ്ദേഹത്തിലുള്ള തന്റെ ഭക്തിയും സാഹിത്യത്തിലും ചരിത്രത്തി ലുമുള്ള തന്റെ ബോധത്തെ ബാധിക്കാൻ പുരന്ദരെ ഒരിക്കലും അനുവദിച്ചില്ല. ആസാദി കാ അമൃത് മഹോത്സവത്തോടനുബന്ധിച്ച് ഇന്ത്യയുടെ സ്വാതന്ത്ര്യസമര ചരിത്രം എഴുതുമ്പോൾ അതേ മാനദണ്ഡങ്ങൾ പാലിക്കാൻ ഞാൻ യുവ ചരിത്രകാരനോട് അഭ്യർത്ഥിക്കും, പ്രധാനമന്ത്രി പറഞ്ഞു. ഗോവ മുക്തി സംഗ്രാം മുതൽ ദാദർ നഗർ ഹവേലി സ്വാതന്ത്ര്യസമരം വരെയുള്ള ബാബ സാഹേബ് പുരന്ദരെയുടെ സംഭാവനകളും പ്രധാനമന്ത്രി അനുസ്മരിച്ചു.